b'\n_START_ARTICLE_\nPolp\n_START_SECTION_\nFisiologia\n_START_PARAGRAPH_\nEls pops es caracteritzen per tenir vuit ap\xc3\xa8ndixs que cal anomenar bra\xc3\xa7os i no tentacles. Els bra\xc3\xa7os dels cefal\xc3\xb2podes tenen ventoses en tota la seva extensi\xc3\xb3 mentre que els tentacles s\xc3\xb3n m\xc3\xa9s llargs i tenen ventoses nom\xc3\xa9s a la part final. Aix\xc3\xb2 es pot observar molt clarament en el calamars, que tenen vuit bra\xc3\xa7os i dos tentacles._NEWLINE_A difer\xc3\xa8ncia de la majoria dels altres cefal\xc3\xb2podes, gaireb\xc3\xa9 tots els pops tenen cossos sense esquelet intern. No tenen ni una closca exterior protectora com el nautilus, ni cap vestigi d\'una closca interna com la s\xc3\xa8pia o el calamar. El bec de la boca, similar al bec d\'un lloro, \xc3\xa9s la seva part m\xc3\xa9s dura. Aquesta estructura flexible els permet passar a trav\xc3\xa9s d\'escletxes molt estretes entre roques submarines, la qual cosa \xc3\xa9s molt \xc3\xbatil quan estan fugint de morenes o altres peixos depredadors. Els pops del subordre Cirrata, poc coneguts, tenen dues aletes i una closca interna; per aix\xc3\xb2 tenen menys capacitat de passar per espais petits._NEWLINE_Els pops tenen una vida relativament curta, i algunes esp\xc3\xa8cies viuen uns sis mesos. Les esp\xc3\xa8cies m\xc3\xa9s grans, com el pop gegant del nord del Pac\xc3\xadfic (Enteroctopus dofleini), poden viure fins a cinc anys en circumst\xc3\xa0ncies adequades. Tanmateix, la reproducci\xc3\xb3 \xc3\xa9s una causa de mortalitat: els mascles nom\xc3\xa9s poden viure durant uns quants mesos despr\xc3\xa9s d\'aparellar-se, i les femelles moren poc despr\xc3\xa9s de la seva posta d\'ous; deixen de menjar tot cuidant durant un mes dels seus ous._NEWLINE_Els pops tenen tres cors i com tots els mol\xc2\xb7luscs, tenen br\xc3\xa0nquies. Dos cors bomben sang a trav\xc3\xa9s de cada una de les dues br\xc3\xa0nquies, mentre que el tercer bomba la sang a tot el cos. La sang dels pops cont\xc3\xa9 l\'hemocianina, prote\xc3\xafna rica en coure. El transport d\'oxigen de l\'hemocianina \xc3\xa9s un sistema menys efica\xc3\xa7 que el de l\'hemoglobina dels vertebrats, que usa el ferro. D\'altra banda l\'hemocianina es dissol en el plasma en comptes de formar part dels gl\xc3\xb2buls vermells i d\xc3\xb3na un color blau a la sang.\n_START_SECTION_\nIntel\xc2\xb7lig\xc3\xa8ncia\n_START_PARAGRAPH_\nEls pops s\xc3\xb3n molt intel\xc2\xb7ligents, m\xc3\xa9s intel\xc2\xb7ligents que qualsevol altre invertebrat. L\'abast exacte de la seva capacitat d\'aprenentatge \xc3\xa9s un tema de debat entre els especialistes (Hamilton, 1986; Stewart, 1997) per\xc3\xb2 experiments amb solucions de problemes han mostrat que tenen mem\xc3\xb2ria a curt i a llarg termini. Algunes caracter\xc3\xadstiques com la gran visi\xc3\xb3 i la capacitat de manipulaci\xc3\xb3 d\'objectes (es podria pensar que t\xc3\xa9 la forma d\'un cap amb un cos que \xc3\xa9s una m\xc3\xa0) s\xc3\xb3n caracter\xc3\xadstiques m\xc3\xa9s pr\xc3\xb2pies dels vertebrats._NEWLINE_El pop t\xc3\xa9 un sistema nervi\xc3\xb3s molt complex, amb un bon cervell. Els dos ter\xc3\xa7os de les neurones d\'un pop es troben en les fibres nervioses dels seus bra\xc3\xa7os, que tenen for\xc3\xa7a autonomia i amb una \xc3\xa0mplia varietat d\'actes reflexos. Alguns pops, com el pop imitador Thaumoctopus mimicus d\'Indon\xc3\xa8sia, mouen els bra\xc3\xa7os imitant els moviments que observen en altres animals._NEWLINE_En experiments de laboratori, mostren que els pops poden distingir entre diferents formes i dibuixos. Tamb\xc3\xa9 han estat observats en el que s\'ha descrit com un joc, deixant anar ampolles o joguines a un corrent circular dels seus aquaris per despr\xc3\xa9s tornar-les a agafar. Els pops sovint s\'escapen dels seus aquaris i de vegades visiten els aquaris propers a la recerca de menjar, com crancs i llagostes. Fins i tot han pujat a barques de pesca per a fer els seus \xc3\xa0pats._NEWLINE_En alguns pa\xc3\xafsos els pops apareixen a la llista d\'animals de laboratori en qu\xc3\xa8 la cirurgia no pot realitzar-se sense anest\xc3\xa8sia. A la Gran Bretanya tenen alguns privilegis reservats a vertebrats i estan protegits per normes contra la crueltat animal.\n_START_SECTION_\nReproducci\xc3\xb3\n_START_PARAGRAPH_\nQuan es reprodueixen els mascles utilitzen un bra\xc3\xa7 especialitzat anomenat hectocotylus que usa per introduir espermat\xc3\xb2fors (paquets d\'esperma) a la cavitat del mantell de la femella. L\'hectocotylus, normalment el tercer bra\xc3\xa7 de la dreta, es despr\xc3\xa8n del mascle durant la copulaci\xc3\xb3. Els mascles moren uns quants mesos despr\xc3\xa9s d\'aparellar-se. En alguna esp\xc3\xa8cie, la femella pot mantenir activa l\'esperma en el seu interior durant setmanes fins que els seus ous siguin madurs. Un cop fertilitzats, pot arribar a pondre fins a 200.000 ous tot i que aquesta xifra varia molt. _NEWLINE_La femella, segons l\'esp\xc3\xa8cie, penja els ous en cordes des del sostre del forat on es troba, o individualment els adjunta al substrat. Despr\xc3\xa9s de la posta es preocupa dels ous protegint-los de predadors i crea petits corrents d\'aigua al seu voltant per oxigenar-los. Les larves del pop no surten fins al cap d\'un mes i en tot aquest temps la femella no menja i finalment mor. Aquestes larves passen un per\xc3\xadode vivint en n\xc3\xbavols de pl\xc3\xa0ncton, on s\'alimenten de cop\xc3\xa8podes, larves de crancs i d\'estrelles de mar. Quan ja estan preparats baixen al fons del mar, on m\xc3\xa9s endavant repetiran el cicle reproductor. En algunes esp\xc3\xa8cies que viuen a gran fond\xc3\xa0ria, els joves no marxen. Cal tenir present que en el pl\xc3\xa0ncton s\xc3\xb3n molt vulnerables davant els atacs del molts animals que s\'alimenten d\'ell. La taxa de superviv\xc3\xa8ncia \xc3\xa9s molt baixa.\n_START_SECTION_\nSentits\n_START_PARAGRAPH_\nEls pops tenen una vista prodigiosa. Sorprenentment no semblen distingir els colors, encara que poden distingir la polaritzaci\xc3\xb3 de llum. Connectats al cervell hi ha dos \xc3\xb2rgans especials, els estatocists, que s\xc3\xb3n un tipus d\'\xc3\xb2rgan de l\'equilibri que donen al pop informaci\xc3\xb3 de la seva horitzontalitat. Una resposta aut\xc3\xb2noma mant\xc3\xa9 els ulls de l\'animal orientats de manera que l\'escletxa de la nineta estigui sempre en posici\xc3\xb3 horitzontal._NEWLINE_El pop tamb\xc3\xa9 t\xc3\xa9 un tacte excel\xc2\xb7lent. Les seves ventoses tenen uns quimoreceptors que fan possible que pugui tastar el que toca. Els bra\xc3\xa7os contenen receptors de tensi\xc3\xb3 de manera que el pop sap si els seus membres s\'allarguen. Tanmateix, el pop t\xc3\xa9 un sentit propioceptiu molt pobre. Els receptors de tensi\xc3\xb3 no s\xc3\xb3n suficients perqu\xc3\xa8 pugui determinar la posici\xc3\xb3 del cos o dels bra\xc3\xa7os. Sembla que el seu cervell no pot processar la gran quantitat d\'informaci\xc3\xb3 que aquesta activitat requereix.\n_START_SECTION_\nCuriositats\n_START_PARAGRAPH_\nDurant la Copa Mundial de Futbol de 2010 realitzada a Sud-\xc3\xa0frica, Alemanya tenia un "pop vident" que es va fer fam\xc3\xb3s arreu del m\xc3\xb3n perqu\xc3\xa8 va encertar el guanyador de tots els partits realitzats per Alemanya. Totes les vict\xc3\xb2ries i tamb\xc3\xa9 les seves dues derrotes: contra S\xc3\xa8rbia per 1-0 i, la m\xc3\xa9s recordada i famosa, contra Espanya en les semifinals per 1-0._NEWLINE_Aquest gran pop es diu Paul.'